CELEX: 
Language: sl
Date: 2018-07-18 00:00:00
Title: IZVEDBENI SKLEP KOMISIJE (EU) .../… o sprejetju in posodabljanju seznama spretnosti, kompetenc in poklicev v okviru evropske klasifikacije za namen samodejnega povezovanja prek skupne platforme IT EURES

IZVEDBENI SKLEP KOMISIJE (EU) .../…
            
            
               z dne 18.7.2018
            
            
               o sprejetju in posodabljanju seznama spretnosti, 
                  kompetenc in poklicev v okviru evropske klasifikacije za namen samodejnega povezovanja prek skupne platforme IT EURES 
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2016/589 Evropskega parlamenta in Sveta z dne 13 aprila 2016 o evropski mreži služb za zaposlovanje (EURES), dostopu delavcev do storitev na področju mobilnosti in nadaljnjem povezovanju trgov dela ter o spremembi uredb (EU) št. 492/2011 in (EU) št. 1296/2013
                  1
                ter zlasti člena 19(2) Uredbe,
            
            
               ob upoštevanju naslednjega:
            
            
               (1)Uredba (EU) 2016/589 vzpostavlja skupno platformo IT za povezovanje prostih delovnih mest ter prijav za zaposlitev in življenjepisov (profilov iskalcev zaposlitve) v Evropski uniji ter njihovo objavo na portalu EURES.
            
            
               (2)Da se omogoči povezovanje prostih delovnih mest s profili iskalcev zaposlitve, se morajo informacije izmenjevati v skladu z enotnim sistemom v smislu člena 17 Uredbe (EU) 2016/589 na podlagi skupnih tehničnih standardov in formatov.
            
            
               (3)Da bi izmenjava prostih delovnih mest in profilov iskalcev zaposlitve lažje potekala ter bi se zagotovilo visokokakovostno večjezično povezovanje v različnih nacionalnih kontekstih, je potrebna podrobna večjezična terminologija za opisovanje poklicev, spretnosti in kompetenc. Takšna terminologija bo skupna referenčna točka za izmenjavo informacij o kandidatih ali prostih delovnih mestih pri transnacionalnem povezovanju ponudbe delovnih mest in povpraševanja po njih ter zagotavlja, da se pomen informacij ohranja.
            
            
               (4)Člen 19 Uredbe (EU) 2016/589 zato določa uporabo evropske klasifikacije, da se doseže raven interoperabilnosti, ki je potrebna za visokokakovostno povezovanje prek skupne platforme IT.
            
            
               (5)V ta namen je Komisija pri razvoju evropske klasifikacije spretnosti, kompetenc, kvalifikacij in poklicev (ESCO) tesno sodelovala z državami članicami in zainteresiranimi stranmi. Ustanovila je delovno skupino držav članic za ESCO, da bi zagotovila tesno sodelovanje z njimi. Ustanovila je tudi Vzdrževalni odbor ESCO, ki zagotavlja tehnično svetovanje glede upravljanja, posodabljanja, izvajanja in zagotavljanja kakovosti klasifikacije ESCO. K razvoju klasifikacije ESCO so prispevale tudi zainteresirane strani, in sicer v okviru referenčnih skupin in spletnih posvetovanj.
            
            
               (6)Komisija se je z delovno skupino držav članic za ESCO posvetovala o klasifikaciji ESCO in njenih prevodih, preden se je odločila za objavo prve različice klasifikacije ESCO v vseh uradnih jezikih Evropske unije 28. julija 2017.
            
            
               (7)Večjezični seznami spretnosti, kompetenc in poklicev prve različice klasifikacije ESCO so torej primerni za sprejetje kot evropska klasifikacija v smislu člena 19 Uredbe (EU) 2016/589.
            
            
               (8)Najmanj bi ti seznami morali za vsak poklic, spretnost ali kompetenco zajemati vsaj en pojem v vsakem uradnem jeziku Evropske unije, enotni identifikator (URI) in opis, pri poklicih pa tudi vzporeditev z najnovejšo različico mednarodne standardne klasifikacije poklicev (ISCO).
            
            
               (9)Evropska klasifikacija mora biti sicer stabilna referenčna točka za spletno večjezično povezovanje za EURES in morda tudi druge zaposlitvene platforme, vendar se bo morala zaradi razvoja na trgu dela, v terminologiji in tehnologiji povezovanja redno posodabljati. Postopek sprejetja posodobljene različice evropske klasifikacije bo temeljil na dobrem sodelovanju med Komisijo in državami članicami. 
            
            
               (10)Ukrepi iz tega sklepa so v skladu z mnenjem Odbora EURES –
            
            
               SPREJELA NASLEDNJI SKLEP: 
            
         
         
            
               Člen 1
               Predmet urejanja, področje uporabe in opredelitev pojmov
            
            
               1.Ta sklep vzpostavlja seznam spretnosti, kompetenc in poklicev v okviru evropske klasifikacije, ki se uporablja za delovanje skupne platforme IT EURES, kot določa člen 19 Uredbe (EU) 2016/589, ter določa postopke za posodobitev in pregled tega seznama.
            
            
               2.V tem sklepu se uporabljajo naslednje opredelitve pojmov:
            
            
               (a)„spretnosti in kompetence“ zajemajo:
            
            
               (1)„znanje“ kot rezultat osvajanja informacij z učenjem, ki privede do sklopa dejstev, načel, teorij in praks na posameznem delovnem ali izobraževalnem področju;
            
            
               (2)„spretnosti“ kot sposobnost uporabe znanja in strokovnega znanja za opravljanje nalog in reševanje problemov;
            
            
               (3)„kompetence“ kot dokazano sposobnost uporabe znanja, spretnosti ter osebnih, družbenih in/ali metodoloških sposobnosti v delovnem ali izobraževalnem okolju ter v strokovnem in osebnem razvoju;
            
            
               (b)„poklic“ pomeni skupino zaposlitev, ki zajemajo podobne naloge in zahtevajo podoben nabor spretnosti, „zaposlitev“ pa sklop nalog in odgovornosti, ki jih izvaja ena oseba v specifičnem delovnem kontekstu;
            
            
               (c)„seznam“ pomeni številčni popis enotnih identifikatorjev, ki predstavljajo poklice ali spretnosti in kompetence, priloženi pa so jim metapodatki;
            
            
               (d)„manjši popravki“ pomenijo spremembe sprejetih seznamov spretnosti, kompetenc in poklicev v okviru evropske klasifikacije, katerih namen je popravek prevajalskih ali pravopisnih napak in drugih očitnih napak, ki ne spreminjajo strukture klasifikacije ali pomena pojmov ali druge vsebine;
            
            
               (e)„storitvena platforma ESCO“ pomeni spletišče, na katerem Komisija daje na voljo evropsko klasifikacijo spretnosti, kompetenc, kvalifikacij in poklicev ter ki je jasno dostopno
                  2
               . 
            
            
               Člen 2
               Sestava seznama
            
            
            
               Seznam spretnosti, kompetenc in poklicev v okviru evropske klasifikacije iz člena 19(2) Uredbe (EU) 2016/589 zajema: 
            
            
               (a)poklice, objavljene 28. julija 2017 na storitveni platformi ESCO kot del evropske klasifikacije spretnosti, kompetenc, kvalifikacij in poklicev, 
            
            
               (b)spretnosti in kompetence, objavljene 28. julija 2017 na storitveni platformi ESCO kot del evropske klasifikacije spretnosti, kompetenc, kvalifikacij in poklicev.
            
            
               Člen 3
               Posodabljanje seznama
            
            
               1.Za upoštevanje sprememb na trgu dela, v izobraževanju in usposabljanju ali v terminologiji Komisija skupaj z državami članicami redno preverja potrebo po posodobitvi seznama spretnosti, kompetenc in poklicev v okviru evropske klasifikacije, ki se uporablja za delovanje portala EURES.
            
            
               2.Preden Komisija predlaga sprejetje posodobljene različice seznama poklicev ter spretnosti in kompetenc v okviru evropske klasifikacije iz člena 2 s spremembo ali nadomestitvijo tega sklepa, se posvetuje s skupino za usklajevanje za EURES iz člena 14 Uredbe (EU) 2016/589 in delovno skupino držav članic za ESCO.
            
            
               3.Manjši popravki seznamov se ne štejejo za sprejetje novih posodobljenih različic klasifikacije. Komisija države članice prek skupine za usklajevanje za EURES in delovne skupine držav članic za ESCO kljub temu obvesti dovolj vnaprej in vsaj 30 dni pred kakršnim koli manjšim popravkom.
            
         
         
            
               Člen 4
               Objava seznama
            
            
               1.Evropski urad za usklajevanje za EURES zagotovi, da je seznam poklicev ter spretnosti in kompetenc v okviru evropske klasifikacije skupaj s kakšno koli posodobljeno različico na voljo na spletu na storitveni platformi ESCO.
            
            
               2.Evropski urad za usklajevanje za EURES da seznam poleg tega na voljo državam članicam v formatu, ki državam članicam omogoča izvedbo in posodabljanje popisa v skladu s členom 19(3) Uredbe (EU) 2016/589. 
            
            
               Člen 5
               Začetek veljavnosti
            
            
               Ta sklep začne veljati dvajseti dan po objavi v Uradnem listu Evropske unije.
            
            
               V Bruslju, 18.7.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 107, 22.4.2016, str. 1.
               
               
                  
                     (2)
                  
                        
                  
                     http://ec.europa.eu/esco.